钦定古今图书集成/明伦汇编/氏族典/第381卷 > 《廖用贤尚友录》 > 李固
## 钦定古今图书集成/明伦汇编/氏族典/第381卷 > 《廖用贤尚友录》 > 李固

按《后汉书李固传》：“固字子坚，汉中南郑人，司徒郃之
子也。郡举孝廉，辟司空掾，皆不就。阳嘉二年，有地动
山崩火灾之异，公卿举固对策，顺帝多所纳用。即时
出阿母还舍，诸侍悉叩头谢罪，朝廷肃然。而阿母宦
者疾固言直，因诈飞章以陷其罪。久乃得议郎，出为
广汉雒令。至白水关，解印绶还汉中，杜门不交人事。”
永和中，荆州盗贼起，弥年不定，乃以固为荆州刺史。
奏南阳太守高赐等臧秽，赐赂梁冀。冀徙固为太山
太守，迁将作大匠。上疏陈事，以为大司农。冲帝即位，
固为太尉，与梁冀参录尚书事。明年帝崩。固以清河
王蒜年长有德，欲立之，梁冀不从，乃立乐安王子缵，
年八岁，是为质帝。冀忌帝聪慧，进鸩而崩，议立嗣。先
是，蠡吾侯志常取冀妹，中常侍曹腾等夜往说冀，冀
然其言，乃说太后，先策免固，竟立蠡吾侯，是为桓帝。
诬固为妖言，下狱，奏诛之。收固二子基、玆于偃城，皆
死狱中，小子燮得脱。